CELEX: 
Language: hr
Date: 2021-04-21 00:00:00
Title: DELEGIRANA UREDBA KOMISIJE (EU) …/... o izmjeni delegiranih uredbi (EU) 2017/2358 i (EU) 2017/2359 u pogledu uključivanja čimbenika održivosti, rizika i preferencija u pogledu održivosti u zahtjeve za nadgledanje proizvoda i upravljanje njima za društva za osiguranje i distributere osiguranja te u pravila poslovnog ponašanja i investicijskog savjetovanja za investicijske proizvode osiguranja

OBRAZLOŽENJE
            
            
               Ova je Uredba dio šire Komisijine inicijative o održivom razvoju. U njoj se postavljaju temelji za EU-ov okvir kojim se aspekti održivosti stavljaju u središte financijskog sustava kako bi se poduprla preobrazba europskog gospodarstva u zeleniji i otporniji kružni sustav u skladu s ciljevima europskog zelenog plana
                  1
               .
            
            
               Nakon donošenja Pariškog sporazuma o klimatskim promjenama iz 2016. te Programa Ujedinjenih naroda za održivi razvoj do 2030. i njegovih ciljeva održivog razvoja Komisija je u Akcijskom planu o financiranju održivog rasta
                  2
                najavila da namjerava integrirati održivost u pružanje usluga financijskog savjetovanja i u sektorskim propisima objasniti uključivanje održivosti u takozvane fiducijarne dužnosti. U Komunikaciji o europskom zelenom planu potvrđeno je da su za usmjeravanje financijskih i kapitalnih tokova u zelena ulaganja i za iskoristivost imovine potrebni dugoročni signali. Ovom Delegiranom uredbom pridonijet će se tom posebnom cilju.
            
            
               Delegiranom uredbom Komisije (EU) 2017/2358
                  3
                dopunjuje se Direktiva (EU) 2016/97 Europskog parlamenta i Vijeća
                  4
                dodatno razrađenim zahtjevima za nadgledanje proizvoda i upravljanje njima za društva za osiguranje i distributere osiguranja, a Delegiranom uredbom Komisije (EU) 2017/2359
                  5
                dopunjuje se Direktiva (EU) 2016/97 utvrđenim obvezama informiranja i pravilima poslovnog ponašanja koji se primjenjuju na distribuciju investicijskih proizvoda osiguranja. Ovom se Uredbom delegirane uredbe (EU) 2017/2358 i (EU) 2017/2359 mijenjaju na dva načina.
            
            
               Prvo, njome se u procjenu primjerenosti dodaju preferencije potrošača u pogledu održivosti. U skladu s postojećim okvirom Direktive o distribuciji osiguranja posrednici u osiguranju i društva za osiguranje koji distribuiraju investicijske proizvode osiguranja dužni su pribaviti potrebne informacije o znanju i iskustvu potrošača u relevantnom području ulaganja, o njihovoj financijskoj situaciji, uključujući sposobnost da podnesu gubitke, te o ciljevima, uključujući prihvatljivi rizik za potrošače, kako bi im mogli preporučiti primjerene investicijske proizvode osiguranja (procjena primjerenosti). Informacije o investicijskim ciljevima uključuju informacije o spremnosti na preuzimanje rizika, profilu rizičnosti i svrsi ulaganja. Međutim, informacije o investicijskim ciljevima uglavnom se odnose na financijske ciljeve, a drugi se nefinancijski ciljevi potrošača, kao što su preferencije u pogledu održivosti, obično izostavljaju. Postojeće procjene primjerenosti uglavnom ne obuhvaćaju pitanja o preferencijama potrošača u pogledu održivosti, a većina potrošača sama ne bi postavila pitanje o održivosti. Stoga bi posrednici u osiguranju i društva za osiguranje koji distribuiraju investicijske proizvode osiguranja u postupku odabira u pravilu mogli primjerenije razmatrati čimbenike održivosti.
            
            
               Uredbom (EU) 2019/2088 Europskog parlamenta i Vijeća o financijskim objavama o održivosti
                  6
                propisano je da se u dokumentaciji financijskog proizvoda opisuje na koji će se način ostvariti ili se ostvaruju iskazane razine održivosti ili ciljevi održivosti. Budući da nije riječ o sustavu označivanja, mogli bi biti opisani različiti ciljevi održivosti. Cilj financijskih proizvoda iz članka 9. Uredbe o financijskim objavama o održivosti moraju biti održiva ulaganja kojima se ne nanosi velika šteta, kako je definirano u članku 2. točki 17. te uredbe, a u financijske proizvode obuhvaćene člankom 8. te uredbe mogle bi se uključiti razne strategije, među ostalim čak i one koje u biti nisu izrijekom povezane s održivosti, iako uključuju okolišne, socijalne i upravljačke aspekte ili su usmjerene na društveno odgovorna ulaganja i održivost. S obzirom na navedeno i na različite opsege proizvoda iz Direktive o distribuciji osiguranja, Uredbe o financijskim objavama o održivosti i Uredbe (EU) 2020/852 Europskog parlamenta i Vijeća
                  7
                (Uredba o taksonomiji), u ovom se nacrtu uredbe propisuje da se financijski instrumenti koji su u biti u izvjesnoj mjeri povezani s održivosti mogu preporučiti potrošačima ili potencijalnim potrošačima koji iskažu jasne preferencije u pogledu održivosti. Preferencije u pogledu održivosti stoga se mogu odnositi na financijske instrumente koji se ulažu, barem u izvjesnoj mjeri, u djelatnosti iz Uredbe o taksonomiji ili u održiva ulaganja, kako su definirana u članku 2. točki 17. Uredbe o financijskim objavama o održivosti, koja uključuju i djelatnosti koje su u skladu s taksonomijom ili u kojima se vodi računa o negativnim vanjskim učincima ulaganja na okoliš ili društvo u smislu glavnih štetnih učinaka na održivost. Pravila o preferencijama u pogledu održivosti pridonose cilju politike smanjenja učestalosti manipulativnog zelenog marketinga i zlouporabe pri prodaji te potiču tranziciju financijskog sustava kako bi se njime istinski pružila potpora poduzećima u njihovoj tranziciji prema održivosti, a istodobno i dalje podupirala poduzeća koja su već održiva.
            
            
               Pravila o preferencijama u pogledu održivosti osiguravaju usklađenost s Uredbom o financijskim objavama o održivosti i Uredbom o taksonomiji te znatno povećavaju djelotvornost objava povezanih s održivosti iz tih uredaba. Uredbom o taksonomiji propisana je objava stupnja usklađenosti ulaganja s taksonomijom EU-a. 
            
            
               Kako bi u operativnom smislu olakšali unutarnje procese, a posebno izradu preporuka za potrošače ili potencijalne potrošače, posrednici u osiguranju i društva za osiguranje koji distribuiraju investicijske proizvode osiguranja mogli bi primjerice, na temelju prethodne analize financijskih instrumenata, unaprijed rangirati i grupirati takve proizvode prema udjelu koji se ulaže u okolišno održive gospodarske djelatnosti, udjelu održivih ulaganja ili prema razmatranju glavnih štetnih učinaka, kao što su kategorije takvih učinaka, vrste obveza i kvalitativni ili kvantitativni pokazatelji. Budući da bi ulaganja u okviru investicijskih proizvoda osiguranja mogla uzrokovati različite glavne štetne učinke na čimbenike održivosti, posrednici u osiguranju i društva za osiguranje trebali bi potrošačima ili potencijalnim potrošačima objasniti da bi elementi koji dokazuju razmatranje glavnih štetnih učinaka na čimbenike održivosti mogli biti važni za razna okolišna, socijalna, kadrovska ili upravljačka pitanja, da bi se njima trebalo moći dokazati da su ti čimbenici razmatrani te iskazati odgovarajuća obveza otklanjanja glavnih štetnih učinaka tijekom vremena, te da bi mogli biti iskazani u obliku kvalitativnih ili kvantitativnih pokazatelja, uključujući, među ostalim, one koji su u skladu s Uredbom o financijskim objavama o održivosti.
            
            
               Drugo, ovom se Uredbom rizici održivosti uključuju u zahtjeve za nadgledanje proizvoda i upravljanje njima te u pravila o sukobima interesa. U skladu s postojećim okvirom Direktive o distribuciji osiguranja posrednici u osiguranju i društva za osiguranje koji su proizvođači proizvoda osiguranja za prodaju potrošačima održavaju, vode i provjeravaju postupak odobravanja svakog proizvoda osiguranja i značajne prilagodbe postojećih proizvoda osiguranja prije njihova stavljanja na tržište ili distribucije potrošačima. U postupku odobravanja svakog proizvoda određuje se identificirano ciljno tržište za svaki proizvod osiguranja i osigurava procjena svih rizika relevantnih za to identificirano ciljno tržište te usklađenost predviđene strategije distribucije s identificiranim ciljnim tržištem. U Delegiranoj uredbi (EU) 2017/2358 utvrđene su daljnje pojedinosti o postupku nadgledanja proizvoda i upravljanja njima. 
            
            
               U uvjetima za identificiranje ciljnog tržišta iz Delegirane uredbe 2017/2358 donesene na temelju članka 25. stavka 2. Direktive o distribuciji osiguranja i dalje nisu izričito utvrđene pojedinosti o uključivanju čimbenika i ciljeva održivosti u rad društava za osiguranje i posrednika u osiguranju koji su proizvođači proizvoda osiguranja te distributera osiguranja. U ovoj se Uredbi objašnjava da bi čimbenike i ciljeve održivosti trebalo uzeti u obzir u postupku nadgledanja proizvoda osiguranja i upravljanja njima.
            
            
               Dio o riziku održivosti temelji se na tehničkom savjetu o uključivanju rizika i čimbenika održivosti u delegirane akte u skladu s Direktivom Solventnost II i Direktivom o distribuciji osiguranja, koji je dostavilo Europsko nadzorno tijelo za osiguranje i strukovno mirovinsko osiguranje (EIOPA)
                  8
               . U tehničkom savjetu zaključuje se da su potrebna dodatna pojašnjenja o uključivanju rizika održivosti i čimbenika održivosti u delegirane uredbe (EU) 2017/2358 i (EU) 2017/2359 i u vezi s time utvrđuju posebne odredbe. 
            
            
               Ovom Uredbom i drugim sektorskim delegiranim aktima, koji su doneseni zajedno s ovom Uredbom, kojima se prilagođavaju pravila o fiducijarnim dužnostima podupiru se i ciljevi Uredbe o financijskim objavama o održivosti, Uredbe (EU) 2019/2089 Europskog parlamenta i Vijeća
                  9
                i Uredbe o taksonomiji. Tim se pravilima aspekti održivosti dosljedno uključuju u postupke ulaganja, savjetovanja i objavljivanja u svim sektorima. Njima se okolišni, socijalni i upravljački aspekti (održivosti) stavljaju u središte financijskog sustava kako bi se pridonijelo preobrazbi europskog gospodarstva u zeleniji, niskougljični, otporniji i resursno učinkovit kružni sustav.
            
            
               Ova se Uredba temelji na dodjeli ovlasti iz članka 25. stavka 2., članka 28. stavka 4. i članka 30. stavka 6. Direktive o distribuciji osiguranja.
            
            
               2.SAVJETOVANJA PRIJE DONOŠENJA AKTA
            
            
               U prosincu 2016. Komisija je osnovala stručnu skupinu na visokoj razini za održivo financiranje kako bi preporukama pridonijela razvoju strategije EU-a za održivo financiranje. Sredinom srpnja 2017. stručna skupina na visokoj razini objavila je privremeno izvješće pod naslovom „Financiranje održivog europskog gospodarstva”, a svoje je završno izvješće predstavila na događanju za dionike održanom 18. srpnja 2017., nakon čega je uslijedilo savjetovanje preko upitnika. 
            
            
               Izjava o povratnim informacijama objavljena je 31. siječnja 2018. zajedno sa završnim izvješćem stručne skupine na visokoj razini pod naslovom „Financiranje održivog europskoga gospodarstva”. U izjavi o povratnim informacijama sažeti su odgovori ispitanikâ. U svojem završnom izvješću stručna skupina na visokoj razini preporučuje da se propiše „da investicijski savjetnici u okviru redovitog postupka financijskog savjetovanja od malih ulagatelja traže informacije o preferencijama u pogledu održivog učinka njihovih ulaganja na održivost te ih uzimaju u obzir”. Preporučila je i da se „raspravi o uzimanju dugoročnih rizika i rizika održivosti u obzir pri upravljanju”.
            
            
               Komisija je u ožujku 2018. poslala ciljani upitnik o uključivanju okolišnih, socijalnih i upravljačkih aspekata u procjenu primjerenosti. Savjetovanje je pokazalo da samo manji dio potrošača u postupku savjetovanja samoinicijativno postavlja pitanja o održivosti. Neki od razloga za to su: i. netransparentnost dostupnih informacija o financijskim proizvodima povezanima s održivosti; ii. visoki rizik od „manipulativnog zelenog marketinga” u postojećoj dokumentaciji i iii. nedovoljna obaviještenost o učinku na rizik i profitabilnost. Rijetki su potrošači koji u postupku savjetovanja sustavno pokazuju interes za čimbenike održivosti. 
            
            
               Osim toga, objavljen je nacrt Delegirane uredbe o uključivanju aspekata održivosti u investicijsko savjetovanje u području investicijskih proizvoda osiguranja radi dobivanja povratnih informacija u skladu sa smjernicama za bolju regulativu u razdoblju od 24. svibnja do 21. lipnja 2018. Komisija je zaprimila 20 odgovora koji se odnose na ovu Delegiranu uredbu o izmjeni Uredbe (EU) 2017/2359. Dionici iz različitih skupina (npr. nevladine organizacije, udruženja iz financijskog sektora, javna tijela) dostavili su primjedbe o različitim aspektima ove Delegirane uredbe. Iako je općenito pružena snažna podrška snažnijem fokusu na nefinancijske ciljeve u okviru postupka ulaganja, neki dionici nisu bili spremni promijeniti nove postupke koje su uveli na temelju Direktive o distribuciji osiguranja. Kako je prethodno opisano, Komisija nije samo uvjerena u hitnost nastavka provedbe svojeg programa održivog financiranja, nego smatra i da se novim upućivanjem na Uredbu o financijskim objavama o održivosti i predloženim vremenskim okvirom za primjenu ovog delegiranog akta (12 mjeseci nakon stupanja na snagu) osigurava dovoljna fleksibilnost.
            
            
               Kad je riječ o nekim ciljevima u okviru postupka procjene primjerenosti, Komisija je uvela određene izmjene kako bi se omogućilo potrebno razlikovanje između investicijskih ciljeva s jedne strane i preferencija u pogledu održivosti s druge strane. To je razlikovanje važno kako bi se izbjegla zlouporaba pri prodaji. Čimbenici održivosti ne bi trebali imati prednost u odnosu na osobni investicijski cilj potrošača. Stoga bi pitanje preferencija u pogledu održivosti trebalo rješavati u okviru postupka procjene primjerenosti tek nakon što se jasno utvrdi investicijski cilj potrošača. Pravilima o preferencijama u pogledu održivosti nastoji se dodatno informirati potrošače ili potencijalne potrošače o dostupnosti investicijskih proizvoda osiguranja kojima se želi postići održivost. S obzirom na pravila o preferencijama u pogledu održivosti, investicijske proizvode osiguranja s različitim razinama ambicioznosti u pogledu održivosti neće trebati prilagođavati. Tim će investicijskim proizvodima osiguranja pogodovati sustav preferencija u pogledu održivosti ili će ih se i dalje moći preporučivati, no ne kao investicijske proizvode osiguranja koji su u skladu s preferencijama potrošača ili potencijalnog potrošača u pogledu održivosti, kako su definirani u ovoj Uredbi. Obilježja održivosti investicijskih proizvoda osiguranja trebalo bi u operativnom smislu prikazati na transparentan način koji će posrednicima u osiguranju i društvima za osiguranje koji distribuiraju investicijske proizvode osiguranja omogućiti dijalog s potrošačima ili potencijalnim potrošačima kako bi dovoljno detaljno razumjeli pojedinačne preferencije potrošača u pogledu održivosti. Da bi se izbjeglo učestalo trgovanje ulagateljevim vrijednosnim papirima samo radi ubiranja provizije, posrednici u osiguranju i društva za osiguranje koji distribuiraju investicijske proizvode osiguranja trebali bi postojećim potrošačima za koje je već provedena procjena primjerenosti omogućiti da iznesu svoje preferencije u pogledu održivosti pri sljedećem redovitom ažuriranju postojeće procjene primjerenosti.
            
         
         
            
               Pravila o preferencijama u pogledu održivosti jačaju primjenu taksonomije EU-a za održive djelatnosti, tj. okolišno održive gospodarske djelatnosti iz članka 3. Uredbe o taksonomiji, i pridonose provedbi održivih ulaganja kako su definirana u članku 2. točki 17. Uredbe o financijskim objavama o održivosti te obuhvaćaju i ulaganja u navedene okolišno održive gospodarske djelatnosti. Pravila potiču i preporučivanje financijskih instrumenata koji uzimaju u obzir i smanjuju velike negativne vanjske učinke tih ulaganja, tj. glavne štetne učinke.  
            
            
               Komisija je od EIOPA-e zatražila tehnički savjet o mogućim izmjenama delegiranih akata koje treba donijeti u skladu s Direktivom o distribuciji osiguranja u pogledu uključivanja rizika i čimbenika održivosti u području organizacijskih zahtjeva i sustava za upravljanje proizvodima i njihovo nadgledanje.
            
            
               EIOPA je 30. travnja 2019. izdala svoj „Tehnički savjet o uključivanju rizika i čimbenika održivosti u delegirane akte u skladu s Direktivom Solventnost II i Direktivom o distribuciji osiguranja”. U savjetu su uzeta u obzir mišljenja dionika izražena tijekom javnog savjetovanja od 28. studenoga 2018. do 28. veljače 2019. Savjet uključuje analizu troškova i koristi. U savjetu se razmatra uključivanje rizika i čimbenika održivosti u zahtjeve za nadgledanje proizvoda i upravljanje njima te u pravila o sukobima interesa. Preporuke koje je EIOPA pripremila i za koje je provela javno savjetovanje uključene su u ovu Delegiranu uredbu.
            
            
               U skladu s načelima bolje regulative ovaj nacrt prijedloga objavljen je za potrebe drugog savjetovanja od 8. lipnja do 6. srpnja 2020. Nakon razmatranja zaprimljenih povratnih informacija tekst je dodatno izmijenjen.
            
            
               3.PRAVNI ELEMENTI DELEGIRANOG AKTA
            
            
               Pravna osnova ove Uredbe utvrđena je u članku 25. stavku 2., članku 28. stavku 4. i članku 30. stavku 6. Direktive (EU) 2016/97.
            
            
               Ovom Uredbom obuhvaćene su sljedeće izmjene Uredbe (EU) 2017/2358 i Uredbe (EU) 2017/2359:
            
            
               U članku 1. objašnjava se da bi posrednici u osiguranju i društva za osiguranje koji su proizvođači proizvoda osiguranja za prodaju potrošačima trebali uzeti u obzir ciljeve održivosti kada određuju skupine potrošača čijim potrebama, karakteristikama i ciljevima proizvod osiguranja odgovara. Procjena ciljnog tržišta s obzirom na profil rizika/dobiti i obilježja proizvoda trebala bi obuhvaćati i cilj instrumenta u pogledu održivih ulaganja te okolišnih ili socijalnih obilježja. U okviru tog preispitivanja društva za osiguranje i posrednici u osiguranju koji su proizvođači proizvoda osiguranja trebali bi izričito uzeti u obzir ciljeve potrošača na ciljnom tržištu koji su povezani s održivosti. 
            
            
               Nadalje, društva za osiguranje i posrednici u osiguranju koji su proizvođači proizvoda osiguranja trebali bi objaviti čimbenike održivosti svojih proizvoda na transparentan način koji distributerima osiguranja omogućuje dijalog s potrošačima ili potencijalnim potrošačima kako bi dovoljno detaljno razumjeli pojedinačne preferencije potrošača u pogledu održivosti u skladu s Delegiranom uredbom Komisije (EU) 2017/2358. Za održiva ulaganja nije potrebno identificirati negativno ciljno tržište.
            
            
               U članku 2. objašnjava se da posrednici u osiguranju i društva za osiguranje koji distribuiraju investicijske proizvode osiguranja moraju uzeti u obzir moguće sukobe interesa u vezi s čimbenicima održivosti. Nadalje, pri pružanju savjeta o investicijskim proizvodima osiguranja posrednici u osiguranju i društva za osiguranje trebali bi provesti obveznu procjenu preferencija svojih potrošača ili potencijalnih potrošača u pogledu održivosti. Te bi preferencije u pogledu održivosti trebali uzeti u obzir u postupku odabira investicijskih proizvoda osiguranja koje preporučuju tim potrošačima. Preferencije u pogledu održivosti trebalo bi iskazivati za tri kategorije investicijskih proizvoda osiguranja, tj. proizvode kojima je cilj minimalni udio održivih ulaganja u okolišno održive gospodarske djelatnosti iz članka 3. Uredbe o taksonomiji i proizvodi kojima je cilj minimalni udio održivih ulaganja, kako su definirana u članku 2. točki 17. Uredbe o financijskim objavama o održivosti, pri čemu minimalni udio određuje potrošač ili potencijalni potrošač. Treća kategorija investicijskih proizvoda osiguranja koji odgovaraju pojedinačnim preferencijama u pogledu održivosti proizvodi su kojima se uzimaju u obzir glavni štetni učinci na čimbenike održivosti, pri čemu elemente koji dokazuju da se ti učinci uzimaju u obzir određuje potrošač ili potencijalni potrošač.
            
            
               Na primjer, „investicijski proizvodi osiguranja koji imaju za cilj minimalni udio održivih ulaganja” uvijek će obuhvaćati financijske proizvode iz članaka 8. i 9. Uredbe o financijskim objavama o održivosti pod uvjetom da ti financijski proizvodi barem u određenoj mjeri imaju za cilj održiva ulaganja. Taj minimalni udio određuju potrošači ili potencijalni potrošači, pa se u pravilima o preferencijama u pogledu održivosti u potpunosti uzimaju u obzir ciljevi tih proizvoda povezani s održivosti. Još su jedan primjer investicijski proizvodi osiguranja s okolišnim ili socijalnim obilježjima koji se, među ostalim, temelje na strategiji isključivanja i koji bi mogli biti obuhvaćeni preferencijama u pogledu održivosti pod uvjetom da su im cilj, barem u izvjesnoj mjeri, održiva ulaganja u skladu s minimalnim udjelima ulaganja koje odredi potrošač ili potencijalni potrošač ili da dokazuju da se njima uzimaju u obzir i otklanjaju ili smanjuju glavni štetni učinci u skladu s elementima koji dokazuju da se uzimaju u obzir glavni štetni učinci na čimbenike održivosti koje odredi potrošač ili potencijalni potrošač. To znači i da se investicijski proizvodi osiguranja kojima se promiču okolišna ili socijalna obilježja, a koji ne uključuju održiva ulaganja ili ulaganja u djelatnosti koje su u skladu s taksonomijom ili kojima se ne uzimaju u obzir glavni štetni učinci, ne mogu preporučivati potrošačima ili potencijalnim potrošačima jer neće ispunjavati uvjete njihovih pojedinačnih preferencija u pogledu održivosti. Međutim, takvi investicijski proizvodi osiguranja mogu se i dalje preporučivati u okviru provjere primjerenosti, ali ne kao proizvodi koji su u skladu s pojedinačnim preferencijama u pogledu održivosti.
            
            
               U članku 3. ove Uredbe utvrđuje se datum početka primjene predložene Uredbe, uključujući prijelazno razdoblje od 12 mjeseci.
            
            
               DELEGIRANA UREDBA KOMISIJE (EU) …/...
            
            
               оd 21.4.2021.
            
            
               o izmjeni delegiranih uredbi (EU) 2017/2358 i (EU) 2017/2359 u pogledu uključivanja čimbenika održivosti, rizika i preferencija u pogledu održivosti u zahtjeve za nadgledanje proizvoda i upravljanje njima za društva za osiguranje i distributere osiguranja te u pravila poslovnog ponašanja i investicijskog savjetovanja za investicijske proizvode osiguranja
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Direktivu (EU) 2016/97 Europskog parlamenta i Vijeća od 20. siječnja 2016. o distribuciji osiguranja
                  10
               , a posebno njezin članak 25. stavak 2., članak 28. stavak 4. i članak 30. stavak 6.,
            
            
               budući da:
            
         
         
            
               (1)Prelazak na niskougljično, održivije i resursno učinkovito kružno gospodarstvo u skladu s ciljevima održivog razvoja ključan je za osiguravanje dugoročne konkurentnosti gospodarstva Unije. Unija je 2016. sklopila Pariški sporazum
                  11
               . U članku 2. stavku 1. točki (c) Pariškog sporazuma utvrđen je cilj jačanja odgovora na klimatske promjene kroz, među ostalim usklađivanje financijskih tokova s nastojanjima usmjerenima na niske emisije stakleničkih plinova i razvoj otporan na klimatske promjene.
            
            
               (2)Komisija je prepoznala taj izazov i u prosincu 2019. predstavila je europski zeleni plan
                  12
               . Europski zeleni plan nova je strategija rasta kojom se Unija nastoji preobraziti u pravedno i prosperitetno društvo s modernim, resursno učinkovitim i konkurentnim gospodarstvom u kojem od 2050. neće biti neto emisija stakleničkih plinova i u kojem gospodarski rast nije povezan s upotrebom resursa. Za ostvarivanje tog cilja ulagateljima je potrebno slati jasne signale u pogledu njihovih ulaganja da bi imovina bila iskoristiva, a financiranje održivo.
            
            
               (3)Komisija je u ožujku 2018. objavila Akcijski plan o financiranju održivog rasta
                  13
               , u kojem se utvrđuje ambiciozna i sveobuhvatna strategija održivog financiranja. Jedan od ciljeva utvrđenih u Akcijskom planu jest preusmjeravanje tokova kapitala prema održivim ulaganjima radi postizanja održivog i uključivog rasta. 
            
            
               (4)Pravilnom provedbom Akcijskog plana potiče se potražnja ulagatelja za održivim ulaganjima. Stoga je potrebno pojasniti da bi čimbenike i ciljeve održivosti trebalo uzeti u obzir u okviru zahtjeva za upravljanje proizvodima koji su utvrđeni u Delegiranoj uredbi Komisije (EU) 2017/2358
                  14
               .
            
            
               (5)Društva za osiguranje i posrednici u osiguranju koji su proizvođači proizvoda osiguranja trebali bi uzeti u obzir čimbenike održivosti u postupku odobravanja svakog proizvoda osiguranja i u drugim mehanizmima upravljanja proizvodima i njihova nadgledanja za svaki proizvod osiguranja koji se namjerava distribuirati potrošačima koji su zainteresirani za proizvode osiguranja s profilom povezanim s održivosti. 
            
            
               (6)Budući da bi ciljno tržište trebalo dovoljno detaljno odrediti, opća izjava da proizvod osiguranja ima profil povezan s održivosti ne bi trebala biti dovoljna. Društvo za osiguranje ili posrednik u osiguranju koji je proizvođač proizvoda osiguranja trebao bi pobliže odrediti kojoj skupini potrošača s posebnim ciljevima održivosti treba distribuirati proizvod osiguranja.
            
            
               (7)Kako bi se osigurala dostupnost proizvoda ulaganja s čimbenicima održivosti i za potrošače koji nemaju preferencije u pogledu održivosti, društva za osiguranje i posrednici u osiguranju koji su proizvođači proizvoda osiguranja ne bi trebali imati obvezu određivanja skupina potrošača čijim potrebama, karakteristikama i ciljevima proizvod osiguranja s čimbenicima održivosti ne odgovara.
            
            
               (8)Čimbenici održivosti proizvoda osiguranja trebali bi se prikazati na transparentan način koji će distributerima osiguranja omogućiti da potrošačima ili potencijalnim potrošačima daju relevantne informacije.
            
            
               (9)Procjena učinka na kojoj su se temeljile naknadne zakonodavne inicijative
                  15
               , objavljena u svibnju 2018., pokazala je da je potrebno pojasniti da bi posrednici u osiguranju i društva za osiguranje koja distribuiraju investicijske proizvode osiguranja trebali voditi računa o čimbenicima održivosti u okviru svojih dužnosti prema potrošačima i potencijalnim potrošačima. 
            
            
               (10)Kako bi se održao visoki standard zaštite ulagatelja, posrednici u osiguranju i društva za osiguranje koji distribuiraju investicijske proizvode osiguranja trebali bi pri utvrđivanju vrsta sukoba interesa čije postojanje može naštetiti interesima potrošača ili potencijalnog potrošača uključiti one vrste sukoba interesa koje proizlaze iz uključivanja preferencija potrošača u pogledu održivosti. Posrednici u osiguranju i društva za osiguranje trebali bi postojećim potrošačima za koje je već provedena procjena primjerenosti omogućiti da iznesu svoje preferencije u pogledu održivosti pri sljedećem redovitom ažuriranju postojeće procjene primjerenosti.
            
            
               (11)Posrednici u osiguranju i društva za osiguranje koji pružaju savjete o investicijskim proizvodima osiguranja trebali bi moći svojim potrošačima ili potencijalnim potrošačima preporučiti investicijske proizvode osiguranja koji odgovaraju njihovim potrebama i stoga bi trebali moći postavljati pitanja na temelju kojih bi mogli utvrditi preferencije potrošača ili potencijalnog potrošača u pogledu održivosti. U skladu s obvezom obavljanja aktivnosti distribucije u najboljem interesu potrošača, preporuke potrošačima ili potencijalnim potrošačima trebale bi biti usklađene s njihovim financijskim ciljevima i preferencijama u pogledu održivosti. Stoga je potrebno objasniti da uvrštenje čimbenika održivosti u postupak savjetovanja ne smije uzrokovati zlouporabu pri prodaji niti se investicijski proizvodi osiguranja smiju pogrešno predstavljati kao proizvodi koji odgovaraju preferencijama u pogledu održivosti ako to nije slučaj. Da bi se izbjegle takve prakse ili pogrešno predstavljanje, posrednici u osiguranju i društva za osiguranje koji pružaju savjete o investicijskim proizvodima osiguranja trebali bi najprije procijeniti ostale investicijske ciljeve i pojedinačne okolnosti potrošača ili potencijalnih potrošača, a tek zatim postaviti pitanja o njihovim preferencijama u pogledu održivosti.
            
            
               (12)Dosad su razvijeni investicijski proizvodi osiguranja različitih razina ambicioznosti u pogledu održivosti. Kako bi se pomoglo potrošačima ili potencijalnim potrošačima u razumijevanju različitih razina održivosti i pri donošenju utemeljenih odluka o ulaganjima u smislu održivosti, posrednici u osiguranju i društva za osiguranje koja distribuiraju investicijske proizvode osiguranja trebali bi objasniti razliku između, s jedne strane, investicijskih proizvoda osiguranja u okviru kojih se djelomično ili potpuno provode održiva ulaganja u okolišno održive gospodarske djelatnosti iz Uredbe (EU) 2020/852 Europskog parlamenta i Vijeća
                  16
               , održivih ulaganja kako su definirana u članku 2. točki 17. Uredbe (EU) 2019/2088 Europskog parlamenta i Vijeća
                  17
                i investicijskih proizvoda osiguranja kojima se uzimaju u obzir glavni štetni učinci na čimbenike održivosti, a koji bi se mogli preporučiti kao proizvodi koji su u skladu s preferencijama potrošačâ u pogledu održivosti, i, s druge strane, drugih investicijskih proizvoda osiguranja koji nemaju ta konkretna obilježja i koji ne bi trebali ispunjavati uvjete za preporuku potrošačima ili potencijalnim potrošačima koji imaju pojedinačne preferencije u pogledu održivosti.
            
            
               (13)Potrebno je riješiti problem „manipulativnog zelenog marketinga”, odnosno prakse stjecanja nepoštene konkurentske prednosti preporučivanjem investicijskog proizvoda osiguranja kao okolišno prihvatljivog ili održivog, iako on zapravo ne ispunjava osnovne okolišne standarde ili druge standarde povezane s održivosti. Kako bi spriječili zlouporabu pri prodaji i manipulativni zeleni marketing, posrednici u osiguranju i društva za osiguranje koji distribuiraju investicijske proizvode osiguranja ne bi trebali preporučivati investicijske proizvode osiguranja koji nisu u skladu s pojedinačnim preferencijama u pogledu održivosti. Posrednici u osiguranju i društva za osiguranje koji distribuiraju investicijske proizvode osiguranja trebali bi potrošačima ili potencijalnim potrošačima objasniti razloge zbog kojih to ne čine i voditi evidenciju o tim razlozima.
            
            
               (14)Potrebno je pojasniti da posrednici u osiguranju i društva za osiguranje koji distribuiraju investicijske proizvode osiguranja i dalje mogu preporučivati investicijske proizvode osiguranja koji ne odgovaraju pojedinačnim preferencijama u pogledu održivosti, no ne kao proizvode koji su u skladu s pojedinačnim preferencijama u pogledu održivosti. Kako bi se potrošačima ili potencijalnim potrošačima mogle dati daljnje preporuke ako investicijski proizvodi osiguranja nisu u skladu s njihovim preferencijama u pogledu održivosti, potrošaču bi trebalo omogućiti prilagodbu informacija o preferencijama u pogledu održivosti. Kako bi spriječili zlouporabu pri prodaji i manipulativni zeleni marketing, posrednici u osiguranju i društva za osiguranje koji distribuiraju investicijske proizvode osiguranja trebali bi voditi evidenciju o odlukama potrošača i njihovim razlozima za prilagodbu.
            
            
               (15)Odredbe ove Uredbe usko su povezane međusobno te s odredbama Uredbe (EU) 2019/2088 jer se njima uspostavlja sveobuhvatan sustav objavljivanja informacija o aspektima održivosti. Kako bi se omogućili dosljedno tumačenje i primjena tih odredaba te osiguralo da ih sudionici na tržištu i nadležna tijela te ulagatelji potpuno razumiju i da im mogu lako pristupiti, poželjno ih je uključiti u jedinstveni pravni akt.
            
            
               (16)Delegirane uredbe (EU) 2017/2358 i (EU) 2017/2359 trebalo bi stoga na odgovarajući način izmijeniti.
            
            
               (17)Nadležnim tijelima, posrednicima u osiguranju i društvima za osiguranje trebalo bi dati dovoljno vremena za prilagodbu novim zahtjevima sadržanima u ovoj Uredbi. Stoga bi njezinu primjenu trebalo odgoditi,
            
            
               DONIJELA JE OVU UREDBU:
            
            
               Članak 1. 
               Izmjene Delegirane uredbe (EU) 2017/2358
            
            
               Delegirana uredba (EU) 2017/2358 mijenja se kako slijedi:
            
         
         
            
               (1)
                     u članku 4. stavku 3. točka (a) podtočka i. zamjenjuje se sljedećim:
            
            
               „i.
                     uzimaju se u obzir ciljevi, interesi i karakteristike potrošača, uključujući ciljeve održivosti;”;
            
            
               (2)
                     članci 5. i 6. zamjenjuju se sljedećim:
            
            
               „Članak 5.
            
            
               Ciljno tržište
            
            
               1.
                     U postupku odobravanja svakog proizvoda osiguranja određuju se ciljno tržište i skupina odgovarajućih potrošača. Ciljno tržište određuje se na dovoljno detaljnoj razini, uzimajući u obzir karakteristike, profil rizičnosti, složenost i svojstva proizvoda osiguranja te njegovi čimbenici održivosti kako su definirani u članku 2. točki 24. Uredbe (EU) 2019/2088 Europskog parlamenta i Vijeća*.
            
            
               2.
                     Proizvođači mogu, posebno u pogledu investicijskih proizvoda osiguranja, odrediti skupine potrošača čijim potrebama, karakteristikama i ciljevima proizvod osiguranja općenito ne odgovara, osim ako se proizvodima osiguranja uzimaju u obzir čimbenici održivosti kako je navedeno u stavku 1.
            
            
               3.
                     Proizvođači oblikuju i stavljaju na tržište isključivo proizvode osiguranja koji odgovaraju potrebama, karakteristikama i ciljevima potrošača na ciljnom tržištu, uključujući ciljeve održivosti. Kad procjenjuju odgovara li proizvod osiguranja ciljnom tržištu, proizvođači uzimaju u obzir razinu informacija dostupnih potrošačima na ciljnom tržištu i njihovu financijsku pismenost.
            
            
               4.
                     Proizvođači osiguravaju da osoblje koje sudjeluje u oblikovanju i proizvodnji proizvoda osiguranja raspolaže potrebnim vještinama, stručnim znanjem i iskustvom za pravilno razumijevanje proizvoda osiguranja koji se prodaju te interesa, ciljeva i karakteristika potrošača na ciljnom tržištu, uključujući ciljeve održivosti.
            
            
               Članak 6.
            
            
               Testiranje proizvoda
            
            
               1.
                     Prije stavljanja proizvoda na tržište ili prije njegove znatne prilagodbe ili u slučaju znatne promjene na ciljnom tržištu, proizvođači testiraju svoje proizvode osiguranja na odgovarajući način tako što prema potrebi provode analize scenarija. Testiranjem proizvoda procjenjuje se je li proizvod osiguranja tijekom svojeg trajanja usklađen s utvrđenim potrebama, ciljevima i karakteristikama potrošača na ciljnom tržištu, uključujući ciljeve održivosti. Proizvođači svoje proizvode osiguranja testiraju kvalitativno i, ovisno o vrsti i svojstvima proizvoda osiguranja i povezanim rizicima od štete za potrošače, kvantitativno.
            
            
               2.
                     Proizvođači ne stavljaju proizvode osiguranja na tržište ako je iz rezultata testiranja vidljivo da ti proizvodi nisu u skladu s utvrđenim potrebama, ciljevima i karakteristikama ciljnog tržišta, uključujući ciljeve održivosti.
            
            
               _____________________
            
            
               *
                     Uredba (EU) 2019/2088 Europskog parlamenta i Vijeća od 27. studenoga 2019. o objavama povezanim s održivosti u sektoru financijskih usluga (SL L 317, 9.12.2019., str. 1.).”;
            
            
               (3)
                     u članku 7. stavak 1. zamjenjuje se sljedećim:
            
            
               „1.
                     Proizvođači stalno prate i redovno preispituju proizvode osiguranja koje su stavili na tržište kako bi utvrdili događaje koji bi mogli bitno utjecati na njihova glavna obilježja, pokriće rizika i jamstva. Proizvođači procjenjuju jesu li proizvodi osiguranja i dalje usklađeni s potrebama, karakteristikama i ciljevima identificiranog ciljnog tržišta, uključujući ciljeve održivosti, te distribuiraju li se ti proizvodi na ciljnom tržištu ili su dostupni potrošačima izvan ciljnog tržišta.”;
            
            
               (4)
                     u članku 8. stavak 3. zamjenjuje se sljedećim:
            
            
               „3.
                     Zahvaljujući informacijama iz stavka 2. distributeri osiguranja:
            
            
               (a)
                     mogu razumjeti proizvode osiguranja;
            
         
         
            
               (b)
                     mogu shvatiti identificirano ciljno tržište proizvoda osiguranja;
            
            
               (c)
                     mogu identificirati sve potrošače čijim potrebama, karakteristikama i ciljevima, uključujući ciljeve održivosti, proizvod osiguranja ne odgovara;
            
            
               (d)
                     mogu obavljati aktivnosti distribucije relevantnih proizvoda osiguranja u skladu s najboljim interesima svojih potrošača kako je propisano u članku 17. stavku 1. Direktive (EU) 2016/97.”;
            
            
               (5)
                     u članku 10. stavak 2. zamjenjuje se sljedećim:
            
            
               „2.
                     Mjerama za distribuciju proizvoda osiguranja:
            
            
               (a)
                     nastoji se spriječiti i ublažiti šteta za potrošača;
            
            
               (b)
                     podupire se pravilno upravljanje sukobima interesa;
            
            
               (c)
                     osigurava se da se ciljevi, interesi i karakteristike potrošača, uključujući ciljeve održivosti, propisno uzimaju u obzir.”;
            
            
               (6)
                     članak 11. zamjenjuje se sljedećim:
            
            
               „Članak 11.
            
            
               Informiranje proizvođača
            
            
               Distributeri osiguranja koji saznaju da proizvod osiguranja nije u skladu s interesima, ciljevima i karakteristikama potrošača na njegovu identificiranom ciljnom tržištu, uključujući ciljeve održivosti, ili steknu saznanja o drugim okolnostima povezanima s proizvodom koje bi mogle negativno utjecati na potrošača, bez odgode obavješćuju proizvođača i, prema potrebi, mijenjaju svoju strategiju distribucije tog proizvoda.”.
            
            
               Članak 2. 
               Izmjene Delegirane uredbe (EU) 2017/2359
            
            
               Delegirana uredba (EU) 2017/2359 mijenja se kako slijedi:
            
            
               (1)
                     u članku 2. dodaju se sljedeće točke 4. i 5.:
            
            
               „4.
                     „preferencije u pogledu održivosti” znači odluka potrošača ili potencijalnog potrošača o uključivanju i opsegu uključivanja u njegovo ulaganje jednog ili više financijskih proizvoda navedenih u nastavku:
            
            
               (a)
                     investicijskog proizvoda osiguranja za koji potrošač ili potencijalni potrošač odredi da se minimalni udio uloži u okolišno održiva ulaganja kako su definirana u članku 2. točki 1. Uredbe (EU) 2020/852 Europskog parlamenta i Vijeća**;
            
            
               (b)
                     investicijskog proizvoda osiguranja za koji potrošač ili potencijalni potrošač odredi da se minimalni udio uloži u održiva ulaganja kako su definirana u članku 2. točki 17. Uredbe (EU) 2019/2088 Europskog parlamenta i Vijeća***;
            
            
               (c)
                     investicijskog proizvoda osiguranja kojim se uzimaju u obzir glavni štetni učinci na čimbenike održivosti, pri čemu kvalitativne ili kvantitativne elemente koji dokazuju da se ti učinci uzimaju u obzir određuje potrošač ili potencijalni potrošač;
            
            
               5.
                     „čimbenici održivosti” znači čimbenici održivosti kako su definirani u članku 2. točki 24. Uredbe (EU) 2019/2088.
            
         
         
            
               _______________________________________________________________
            
            
               **
                     Uredba (EU) 2020/852 Europskog parlamenta i Vijeća od 18. lipnja 2020. o uspostavi okvira za olakšavanje održivih ulaganja i izmjeni Uredbe (EU) 2019/2088 (SL L 198, 22.6.2020., str. 13.).
            
            
               ***
                     Uredba (EU) 2019/2088 Europskog parlamenta i Vijeća od 27. studenoga 2019. o objavama povezanim s održivosti u sektoru financijskih usluga (SL L 317, 9.12.2019., str. 1.).”;
            
            
               (2)
                     u članku 3. stavak 1. zamjenjuje se sljedećim:
            
            
               „1.
                     U skladu s člankom 28. Direktive (EU) 2016/97 za potrebe utvrđivanja vrsta sukoba interesa do kojih dolazi pri obavljanju aktivnosti distribucije osiguranja u pogledu investicijskih proizvoda osiguranja, a koji uključuju rizik od nastanka štete za interese potrošača, uključujući njegove preferencije u pogledu održivosti, posrednici u osiguranju i društva za osiguranje procjenjuju imaju li oni, relevantna osoba ili bilo koja osoba koja je s njima preko kontrole izravno ili neizravno povezana, interes za ishod aktivnosti distribucije osiguranja koji ispunjava sljedeće kriterije:
            
            
               (a)
                     ne podudara se s interesom potrošača ili potencijalnog potrošača za ishod aktivnosti distribucije osiguranja;
            
            
               (b)
                     može utjecati na ishod aktivnosti distribucije osiguranja na štetu potrošača.
            
            
               Posrednici u osiguranju i društva za osiguranje na isti način postupaju pri utvrđivanju sukoba interesa između potrošača.”;
            
            
               (3)
                     članak 9. mijenja se kako slijedi:
            
            
               (a)
                     u stavku 2. točka (a) zamjenjuje se sljedećim:
            
            
               „(a)
                     preporuka je u skladu s investicijskim ciljevima dotičnog potrošača ili potencijalnog potrošača, uključujući prihvatljivi rizik za njega i sve njegove preferencije u pogledu održivosti;”;
            
            
               (b)
                     stavak 4. zamjenjuje se sljedećim:
            
            
               „4.
                     Informacije o investicijskim ciljevima potrošača ili potencijalnog potrošača uključuju, prema potrebi, informacije o razdoblju u kojem potrošač ili potencijalni potrošač želi zadržati ulaganje, o njegovoj spremnosti na preuzimanje rizika, profilu rizičnosti, svrsi ulaganja te o njegovim preferencijama u pogledu održivosti. Količina prikupljenih informacija odgovara određenoj vrsti proizvoda ili usluge koji se razmatraju.”;
            
            
               (c)
                     stavak 6. zamjenjuje se sljedećim:
            
            
               „6.
                     Pri pružanju savjeta o investicijskom proizvodu osiguranja u skladu s člankom 30. stavkom 1. Direktive (EU) 2016/97 posrednik u osiguranju ili društvo za osiguranje ne daju preporuku ako nijedan proizvod ne odgovara potrebama potrošača ili potencijalnog potrošača.
            
            
               Posrednik u osiguranju ili društvo za osiguranje ne preporučuju investicijske proizvode osiguranja kao proizvode koji su u skladu s preferencijama potrošača ili potencijalnog potrošača u pogledu održivosti ako ti proizvodi nisu u skladu s tim preferencijama. Posrednici u osiguranju i društva za osiguranje dužni su to potrošačima ili potencijalnim potrošačima obrazložiti i voditi evidenciju o tim razlozima.
            
            
               Ako nijedan investicijski proizvod osiguranja nije u skladu s preferencijama potrošača ili potencijalnog potrošača u pogledu održivosti te potrošač odluči prilagoditi svoje preferencije, posrednici u osiguranju ili društva za osiguranje vode evidenciju o odluci potrošača, uključujući razloge za tu odluku.”;
            
            
               (4)
                     članak 14. mijenja se kako slijedi:
            
            
               (a)
                     u stavku 1. točka (b) podtočka i. zamjenjuje se sljedećim:
            
            
               „i.investicijskim ciljevima potrošača, uključujući prihvatljivi rizik za njega, te postizanjem investicijskih ciljeva potrošača uzimajući u obzir njegove preferencije u pogledu održivosti;”;
            
         
         
            
               (b)u stavku 4. dodaje se sljedeći podstavak:
            
            
               „Zahtjevi za usklađenost s preferencijama potrošača ili potencijalnih potrošača u pogledu održivosti, ako je relevantno, ne utječu na uvjete utvrđene u prvom podstavku.”.
            
            
               Članak 3.
            
            
               Stupanje na snagu i primjena
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Primjenjuje se od [Ured za publikacije: unijeti datum – 12 mjeseci nakon objave u Službenom listu Europske unije].
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 21.4.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        Komunikacija Komisije Europskom parlamentu, Europskom vijeću, Vijeću, Europskom gospodarskom i socijalnom odboru i Odboru regija: Europski zeleni plan (COM(2019) 640 final). 
               
               
                  
                     (2)
                  
                        Komunikacija Komisije Europskom parlamentu, Europskom vijeću, Vijeću, Europskoj središnjoj banci, Europskom gospodarskom i socijalnom odboru i Odboru regija: Akcijski plan o financiranju održivog rasta (COM(2018) 097 final).
               
               
                  
                     (3)
                  
                        Delegirana uredba Komisije (EU) 2017/2358 od 21. rujna 2017. o dopuni Direktive (EU) 2016/97 Europskog parlamenta i Vijeća u pogledu zahtjeva za nadgledanje proizvoda i upravljanje njima za društva za osiguranje i distributere osiguranja (SL L 341, 20.12.2017., str. 1.).
               
               
                  
                     (4)
                  
                        Direktiva (EU) 2016/97 Europskog parlamenta i Vijeća od 20. siječnja 2016. o distribuciji osiguranja (SL L 26, 2.2.2016., str. 19.).
               
               
                  
                     (5)
                  
                        Delegirana uredba Komisije (EU) 2017/2359 od 21. rujna 2017. o dopuni Direktive (EU) 2016/97 Europskog parlamenta i Vijeća u pogledu obveze informiranja i pravila poslovnog ponašanja koja se primjenjuju na distribuciju investicijskih proizvoda osiguranja (SL L 341, 20.12.2017., str. 8.).
               
               
                  
                     (6)
                  
                        Uredba (EU) 2019/2088 Europskog parlamenta i Vijeća od 27. studenoga 2019. o objavama povezanim s održivosti u sektoru financijskih usluga (SL L 317, 9.12.2019., str. 1.).
               
               
                  
                     (7)
                  
                        Uredba Europskog parlamenta i Vijeća (EU) 2020/852 od 18. lipnja 2020. o uspostavi okvira za olakšavanje održivih ulaganja (SL L 198, 22.6.2020., str. 13.).
               
               
                  
                     (8)
                  
                        EIOPA-BoS-19/172, 30. travnja 2019.
               
               
                  
                     (9)
                  
                        Uredba (EU) 2019/2089 Europskog parlamenta i Vijeća od 27. studenoga 2019. o izmjeni Uredbe (EU) 2016/1011 u pogledu referentnih vrijednosti EU-a za klimatsku tranziciju i referentnih vrijednosti EU-a usklađenih s Pariškim sporazumom te objavama u vezi s održivosti za referentne vrijednosti (SL L 317, 9.12.2019., str. 17.).
               
               
                  
                     (10)
                  
                        SL L 26, 2.2.2016., str. 19.
               
               
                  
                     (11)
                  
                        Odluka Vijeća (EU) 2016/1841 od 5. listopada 2016. o sklapanju, u ime Europske unije, Pariškog sporazuma donesenoga u sklopu Okvirne konvencije Ujedinjenih naroda o klimatskim promjenama (SL L 282, 19.10.2016., str. 1.).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        Delegirana uredba Komisije (EU) 2017/2358 od 21. rujna 2017. o dopuni Direktive (EU) 2016/97 Europskog parlamenta i Vijeća u pogledu zahtjeva za nadgledanje proizvoda i upravljanje njima za društva za osiguranje i distributere osiguranja (SL L 341, 20.12.2017., str. 1.).
               
               
                  
                     (15)
                  
                        SWD(2018) 264 final.
               
               
                  
                     (16)
                  
                        Uredba (EU) 2020/852 Europskog parlamenta i Vijeća od 18. lipnja 2020. o uspostavi okvira za olakšavanje održivih ulaganja i izmjeni Uredbe (EU) 2019/2088 (SL L 198, 22.6.2020., str. 13.).
               
               
                  
                     (17)
                  
                        Uredba (EU) 2019/2088 Europskog parlamenta i Vijeća od 27. studenoga 2019. o objavama povezanim s održivosti u sektoru financijskih usluga (SL L 317, 9.12.2019., str. 1.).